Verkskirken på Svorkmo ble oppført på Sckankebakken øst for tettstedet og vigslet året 1675, da var partisipantene til smeltehytten blitt pålagt å oppføre et gudshus for bergverksfolket på Svorkmo. Egentlig var kirken og gravplassen for verksfolket, men bygdefolket fikk benytte begge mot betaling. Den 3. juni 1816 ble det meste av kirken tatt av storflom i Svorka og Orkla. Flommen tok med seg deler av kirkegården. Det er uklart om kirken ble ødelagt eller demontert hastverkelig for å unngå større tap. Rester av tømmeret ble brukt til sikring mot flom i Svorka. Det ble ny kirke på Smedhaugen omkring 1 km nord ved Talleråsen, og dette var en liten og enkel åttekantet kirke. Kirken på Smedhaugen var for liten etter loven og bergverket hadde ikke plikt til å drive kirken etter at driften på Svorkmo ble nedlagt i 1842. Kirken på Smedhaugen ble revet i 1866; i 1970 satte Orkdal historielag et minnesmerke på stedet. Inventar og noe treverk ble gjenbrukt i Moe kirke. Etter kgl.res. av 3. desember 1864 ble den tredje kirken i bygden oppført på Moe. Ved oppføring av Smedhaug-kirken i 1816 henvendte kirkeeieren seg til myndighetene (Stiftsdireksjonen i Trondheim) først da kirken var nesten klar til bruk; og biskopen ba da departementet om tillatelse til å ta kirken i bruk.